Venäjän presidentin Vladimir Putinin jättiomaisuudesta esiintyy väitteitä tuon tuosta. Putin itse on kiistänyt väitteet. Putinia haastatellut amerikkalainen elokuvaohjaaja Oliver Stone kysyi häneltä omaisuudesta ja pankkitileistä Kyproksella.

– Ei minulla sellaisia ole, kuului vastaus. Arkussa ei ole taskuja, naureskeli Putin.

Putinin vuosipalkka vuonna 2016 oli 113 000 euroa.

Korruptiota tutkivan Transparency internationalin mukaan Putinilla on maltillisesti säästöjä, eikä hänen nimissään ollut luksusjahteja tai ylellisiä huviloita.

Toisenlaisiakin käsityksiä Putinin omaisuudesta on. Vuonna 2015 julkaisivat Boris Nemtsov ja Leonid Martinjuk raportin (siirryt toiseen palveluun), jonka mukaan Putin omistaa useita huviloita, lentokoneita ja huvijahteja. Nemtsov tapettiin 2015 helmikuussa.

Suuri ja rikas lähipiiri

Järjestäytynyttä rikollisuutta ja korruptiota tutkivien toimittajien järjestö OCCRP on juuri julkaissut (siirryt toiseen palveluun) uusimman raporttinsa Putinin ja hänen lähipiirinsä varallisuudesta. OCCRP on selvittänyt asiaa venäläisen Novaja Gazeta -lehden kanssa.

OCCRP:n laskelmien ja Forbes-talouslehden rikkaimpien henkilöiden listojen mukaan Putinin lähipiirin omaisuus on noin 20 miljardia euroa. Lähipiiriin kuuluu ystäviä ja sukulaisia – joista jotkut ovat satumaisen rikkaita liikemiehiä.

Viimemainittujen joukossa ovat Gennadi Timtšenko tyttärineen ja Rotenbergin veljekset poikineen. Heillä on omistuksia myös Suomessa. Gennadi Timtšenko ja Boris Rotenberg ovat myös Suomen kansalaisia.

Mutta OCCRP ei keskittynyt rikkaisiin liikemiehiin – joilla on enemmän tai vähemmän pätevät perustelut omaisuudelleen.

Putin sai 65-vuotislahjaksi teoksen "Kultainen Putin" taiteilija Aleksei Sergienkolta. Anatoli Maltsev / EPA

Kolme erikoista ystävää

Tutkivat journalistit kiinnittivät huomionsa kolmeen Putinin vanhaan ystävään, joilla on suuri omaisuus mutta ei oikein selitystä sille. Nämä henkilöt eivät ole liikemiehiä, eikä heitä juuri tunneta julkisuudessa. Siksi journalistit epäilevät, että heidän omaisuutensa olisikin Putinin rahaa.

Nuo kolme ovat nimeltään Mihail Shelomov, Sergei Rodulgin ja Pjotr Kolbin.

Mihail Shelomov on 48-vuotias Putinin serkun Ljubov Shelomovan poika. Hän on töissä erikoisasiantuntijana pietarilaisessa öljynvälitysfirmassa. Sen tyyppisistä töistä saa Venäjällä runsaan 7 100 euron vuosipalkan.

Shelomoville on kuitenkin kertynyt 487 miljoonan euron varallisuus, kertoo OCCRP:n raportti. Se on suurimmalta osin Putinin lähipiirin suuryhtiöiden osakkeita, joiden omistus on pietarilaisen Accept-yhtiön nimissä. Acceptin omistaa Shelomov.

Kannaksen formularata

Viime vuonna Accept hankki puolet Igora Drive -yhtiön osakkkeista. Igora Drive suunnittelee formularataa Igoraan, entiseen Rautuun Karjalan kannakselle. Hankkeen kustannusarvio on yli 160 miljoonaa euroa.

OCCRP:n toimittajat soittivat Shelomoville radasta.

– Miksi te minulta kysytte, hän ihmetteli. Shelomov myönsi kyllä kuulleensa hankkeesta, mutta ei tuntunut olevan oikein perillä siitä.

Hiihtokeskus Igorassa eli Raudussa Karjalan kannaksella. Lähistölle kaavaillaan Putinin ystävien rahoittamaa moottorirataa. Anatoli Maltsev / EPA

Miten Shelomovin varallisuus sitten syntyi?

OCCRP:n mukaan Shelomov sai vuonna 2004 panamalaiselta yhtiöltä 15 miljoonan euron lainan. Sopimuksessa ei oltu määritelty takaisinmaksua. Raha oli alkupääomana tuottoisille sijoituksille Rossija-pankkiin ja energiajätti Gazpromin vakuutusyhtiöön.

Kun toimittajat kysyivät, esiintyykö Shelomov omistajana jonkun muun rahoille, hän lopetti puhelun.

Sellisti ja teurastaja

Toinen OCCRP:n tutkima lähipiiriläinen oli Sergei Roldugin (siirryt toiseen palveluun). Hän on Putinin vanha ystävä, eikä myöskään omien sanojensa mukaan liikemies. Enemmänkin sellotaiteilija. Ja Putinin tyttären Marian kummisetä.

Rolduginin omaisuudesta ei ole julkisia tietoja. Veroparatiiseja käsitelleiden ns. Panaman paperien mukaan Rolduginiin kytköksissä oleviin yhtiöihin oli siirretty vajaat kaksi miljardia euroa Venäjän valtion omistamista pankeista ja Rotenbergin veljesten yhtiöiltä.

Lue tästä lisää sellisti Rolduginista.

Kolmas, Pjotr Kolbin on entinen teurastaja, joka elelee hiljakseen, mutta jolla on Venäjän Forbes-lehden mukaan noin 470 miljoonan euron omaisuus. Varat ovat maakaasu- ja öljy-yhtiöiden osakkeina, joita hän on myös myynyt kovalla voitolla.

Venäläisen Dozhd-televisiokanavan mukaan Kolbin ja Putin olivat ystäviä jo lapsuusvuosina Pietarin kaduilla. Dozhdin mukaan (siirryt toiseen palveluun) Kolbin lähti sijoitusbisnekseen vuonna 2000 Putinilta saamansa kirjeen jälkeen.

Mihail Hodorkovski vangittuna vuonna 2010. Maksim Shipenkov / EPA

Hodorkovskin varoittava esimerkki

Amerikkalaissyntyinen Putinin julkivastustaja, sijoittaja William Browder kertoi OCCRP:lle käsityksensä, mistä nämä rahat ovat peräisin. Hänen mukaansa liikemieseliitin on annettava puolet rahoistaan Putinille, jotta he saisivat rauhassa jatkaa rikastumistaan.

– Miljardööreillä on pirusti hävittävää, jos he saavat Putinin vihollisekseen, sanoo Browder.

Browderin mukaan Venäjän liikemaailma tajusi pelin hengen Mihail Hodorkovskin tapauksen jälkeen.

Hodorkovski oli Venäjän rikkain mies, jonka omaisuus arvioitiin 13 miljardin euron tienoille. Hän asettui Putinia vastaan. Hodorkovskin yhtiö tuhottiin ja hän itse istui yhdeksän vuotta vankilassa. Vapauduttuaan Hodorkovski lähti Sveitsiin.

Browderin väittämistä omaisuuden siirroista Putinille ei tietenkään ole mitään näyttöä. Mutta jos se on totta, se on syy pysyä vallassa mahdollisimman kauan. Ja kun Putinilta menee joskus valta, on miljardin dollarin kysymys, kuinka vahvaa on vanha ystävyys.

Lue lisää: